ลาตัมแอร์ไลน์ เที่ยวบินที่ 800

ลาตัมแอร์ไลน์ เที่ยวบินที่ 800 เป็นเที่ยวบินตามกำหนดการของลาตัมแอร์ไลน์ ซึ่งเดินทางจากท่าอากาศยานซิดนีย์ คิงส์ฟอร์ด สมิทสู่ท่าอากาศยานนานาชาติอาร์ตูโร เมริโน เบนิเตซ โดยมีจุดแวะพักที่ท่าอากาศยานนานาชาติออกแลนด์ โดยเมื่อวันที่ 11 มีนาคม ค.ศ. 2024 เครื่องบินโบอิง 787-9 เกิดร่วงหล่นกลางอากาศขณะทำการบินในขาแรก โดยในผู้โดยสารและลูกเรือ 272 คน มีผู้ได้รับบาดเจ็บ 50 คน โดยมี 12 คนที่ถูกนำตัวส่งโรงพยาบาลหลังการลงจอดฉุกเฉินที่ออกแลนด์
อุบัติการณ์.
ลาตัมแอร์ไลน์ เที่ยวบินที่ 800 ออกเดินทางจากท่าอากาศยานซิดนีย์เวลา 11:44 (เวลาออมแสงฝั่งตะวันออก; 00:44 UTC) และไต่ขึ้นที่ระดับความสูง 41,000 ฟุต
ขณะที่เที่ยวบินอยู่เหนือทะเลแทสมัน หลังจากขึ้นบินได้ประมาณสองชั่วโมง เครื่องบินเกิดร่วงหล่นอย่างกะทันหัน ภายในไม่กี่วินาทีเครื่องบินก็สูญเสียระดับความสูงกว่า 300 ฟุต (90 ม.) ผู้คนและสิ่งของที่ไม่ได้รัดเข็มขัดหรือจัดเก็บไว้ก็ลอยขึ้น โดยมีผู้โดยสารและลูกเรือประมาณ 30 ถึง 40 คนกระแทกเพดานห้องโดยสาร สร้างความเสียหายให้กับแผงเพดานหลายบาน ผู้โดยสารคนหนึ่งกล่าวว่ารู้สึก "เหมือนแผ่นดินไหว" และผู้โดยสารอีกคนหนึ่งกล่าวว่าถูกโยนกลับไปประมาณสี่ถึงห้าแถวที่นั่ง
เครื่องบินเดินทางต่อไปยังออกแลนด์ตามกำหนด โดยลงจอดเวลา 16:26 น. (เวลามาตรฐานนิวซีแลนด์; 03:26 UTC) เจ้าหน้าที่ทางการแพทย์ขึ้นเครื่องบินที่ท่าอากาศยานนานาชาติออกแลนด์และรักษาผู้บาดเจ็บ โดยมีผู้ได้รับบาดเจ็บประมาณ 50 คน โดยมีรายงานบาดแผลและรอยฟกช้ำ อาการบาดเจ็บที่ศีรษะและคอ และกระดูกหัก โดยมีผู้ถูกนำตัวส่งโรงพยาบาล 12 ราย รวมถึงมี 1 รายที่อาการสาหัส ณ วันที่ 14 มีนาคม ค.ศ. 2024 ยังมีผู้เข้ารับการรักษาในโรงพยาบาลอีก 4 ราย
อุบัติการณ์ในครั้งนี้สามารถป้องกันได้โดยการคาดเข็มขัด
เครื่องบิน.
เครื่องบินที่เกิดเหตุคือโบอิง 787-9 ดรีมไลเนอร์ ทะเบียน CC-BGG โดย ณ เวลาเกิดเหตุ เครื่องบินอายุ 8.3 ปี ถูกส่งมอบครั้งแรกให้กับลันแอร์ไลน์ในเดือนธันวาคม ค.ศ. 2015 และเข้าประจำการกับลาตัมแอร์ไลน์ในเดือนพฤษภาคม ค.ศ. 2016 หลังการควบรวมกิจการของลันกับตัง
เดิมเครื่องบินลำนี้ได้ทำการบินเที่ยวบินขาออกจากซันติอาโกสู่ซิดนีย์โดยแวะพักที่ออกแลนด์ ภายหลังอุบัติการณ์เที่ยวบินกลับไปซันติอาโกถูกยกเลิก โดยเครื่องบินได้จอดอยู่ที่ออกแลนด์จนถึงวันที่ 14 มีนาคม ค.ศ. 2024 ซึ่งได้ทำการบินกลับไปยังซันติอาโก
ปฏิกิริยา.
โบอิงตอบโต้เหตุการณ์ดังกล่าวโดยระบุว่า "เรากำลังดำเนินการเพื่อรวบรวมข้อมูลเพิ่มเติมเกี่ยวกับเที่ยวบินดังกล่าว และจะให้การสนับสนุนใดๆ ที่ลูกค้าของเราต้องการ" อุบัติเหตุดังกล่าวเกิดขึ้นภายหลังการวิพากษ์วิจารณ์ที่เพิ่มขึ้นของโบอิงเกี่ยวกับปัญหาบนเครื่องบินของพวกเขา
ลาตัมแอร์ไลน์ได้ออกแถลงการณ์ขอโทษสำหรับเหตุการณ์ดังกล่าว โดยระบุว่า "เราเสียใจในความไม่สะดวกและการบาดเจ็บที่สถานการณ์นี้อาจส่งผลต่อผู้โดยสาร และขอย้ำความมุ่งมั่นต่อความปลอดภัยเป็นลำดับความสำคัญภายในกรอบมาตรฐานการปฏิบัติงาน"
เอฟเอเอได้ออกแถลงการณ์ที่ไม่เปิดเผยต่อสาธารณชน โดยได้ออกแถลงการณ์เกี่ยวกับเที่ยวบินดังกล่าว โดยพูดถึงแถลงการณ์ของเอฟเอเอนี้ว่า "จากการตรวจสอบของเอฟเอ คุณภาพของ(เครื่องบิน)เรายังคงลดลงร่วมกับอุบัติการณ์แผ่นลำตัวเครื่องบินหลุดในช่วงเวลาใกล้กันนี้ เรายังคงดำเนินการเปลี่ยนแปลงในทันทีและพัฒนาแผนปฏิบัติการที่ครอบคลุมเพื่อเสริมสร้างความปลอดภัยและคุณภาพ และสร้างความมั่นใจให้กับลูกค้าและผู้โดยสารของพวกเขา"
เพื่อเป็นการตอบสนองต่อรายงานปัญหาสวิตช์ที่นั่งเป็นสาเหตุของการเกิดอุบัติเหตุ โบอิงได้ออกบันทึกแนะนำให้สายการบินตรวจสอบเก้าอี้ห้องนักบินบนโบอิง 787 เพื่อหาสวิตช์หลวม พร้อมทั้งย้ำเตือนว่าการปิดฝาครอบสวิตช์เบาะหลังลงบนสวิตช์โยกที่หลวมอาจ "อาจทำให้สวิตช์โยกติดขัด ส่งผลให้เบาะนั่งเคลื่อนไหวโดยไม่ได้ตั้งใจ"
การสืบสวน.
เนื่องจากอุบัติการณ์ในครั้งนี้เกิดขึ้นบนเครื่องบินที่จดทะเบียนในชิลีเหนือน่านน้ำสากล การสืบสวนจะดำเนินโดยกรมการบินพลเรือนของชิลี (DGAC) โดยได้เริ่มสืบสวนในวันที่ 12 มีนาคม ค.ศ. 2024 ซึ่งมีคณะกรรมการสอบสวนอุบัติเหตุการขนส่งแห่งนิวซีแลนด์ (TAIC) เข้าร่วมในการสืบสวน TAIC เป็นผู้เก็บกู้เครื่องบันทึกข้อมูลการบินและเครื่องบันทึกเสียงในห้องนักบินจากเครื่องบิน และนำไปถอดรหัส โดยเนื้อหายังไม่ได้รับการเผยแพร่
ผู้โดยสารรายหนึ่งรายงานว่านักบินประกาศต่อผู้โดยสารหลังจากลงจอดว่าหน้าจอแสดงข้อมูลการบินห้องนักบินดับลงเมื่อเครื่องบินตก จากนั้นกลับมาอีกครั้งในไม่กี่วินาทีต่อมา และมีรายงานด้วยว่าการเคลื่อนที่นั่งนักบินโดยไม่ได้ตั้งใจอาจทำให้เกิดเหตุการณ์ดังกล่าวได้ โดยคาดการณ์ว่าพนักงานต้อนรับบนเครื่องบินอาจเปิดใช้งานสวิตช์โยกแบบมีฝาปิดที่ด้านหลังที่นั่งนักบินได้ การกดบนฝาครอบที่หลวมก็เพียงพอที่จะเปิดใช้งานสวิตช์ข้างใต้ การเปิดใช้งานสวิตช์นี้จะทำให้เบาะนั่งเคลื่อนไปข้างหน้าอย่างช้าๆ จนอาจชนเข้ากับและดันคันบังคับลง ส่งผลให้เครื่องบินลดระดับลงอย่างรวดเร็ว